google/wiki40b huggingface dataset:
Παλληνιακός Αθλητικός Όμιλος

Ο Αθλητικός Όμιλος Παλληνιακός είναι ελληνικός ποδοσφαιρικός σύλλογος που εδρεύει στη Παλλήνη Αττικής. Ιδρύθηκε το 1939 και έχει χρώματα το κίτρινο και το μαύρο. Έδρα του αποτελεί το Δημοτικό Στάδιο Παλλήνης «Γεώργιος Δέδες». Στο παρελθόν ο σύλλογος αγωνιζόταν στην Ε.Π.Σ. Αθηνών ενώ από το 2000 αγωνίζεται στην Ε.Π.Σ. Ανατολικής Αττικής. Την αγωνιστική περίοδο 2018-19, ο Παλληνιακός αγωνίστηκε για πρώτη φορά στο πρωτάθλημα της Γ' Εθνικής κατηγορίας.

Ιστορία

Ο «Αθλητικός Όμιλος Παλληνιακός» ιδρύθηκε στην Παλλήνη τον Απρίλιο του 1939 από τους Νικόλαο Αναστασίου και Μάριο Κωνσταντινίδη. Μερικοί από τους παίκτες που απετέλεσαν την πρώτη ομάδα ήταν οι: Σαράντης Λιζάρδος (τερματοφύλακας), Αντώνιος Παπαδήμας, Γεώργιος Ρεντούμης, Γεώργιος Λέκκας, Ιωάννης Ηλίας Κοντογιάννης, Γεώργιος Πιττάκης, Δημήτριος Μπεσίρης, Κωνσταντίνος Βελονίδης, Χάιδας Γεωργούλας κ.α. Ο Νικόλαος Αναστασίου διετέλεσε πρόεδρος του συλλόγου μέχρι και το 1958. Από το 1949 έως το 1958 τοποθέτησε γενικό αρχηγό και προπονητή τον Νικόλαο Μίληση, τον μετέπειτα κοινοτάρχη Παλλήνης. Πρόεδροι του συλλόγου μετά το 1958 διετέλεσαν μεταξύ άλλων οι: Τσέλιος Πέτρος, Μίλησης Νικόλαος, Κοντογιάννης Κωνσταντίνος, Μαλλιαρός Δημήτριος, Αναστασίου Λεονάρδος, Μερτύρης Λάζαρος και Καραμπίνης Κωνσταντίνος του Βασιλείου.
Το 1953 η ομάδα κατέκτησε το κύπελλο των Μεσογείων, ένα σπουδαίο γεγονός για το μικρό χωριό. Σ’ αυτήν την επιτυχία μεταξύ άλλων συμμετείχαν οι παίκτες: Βασίλειος Σκούρας, Αναστάσιος Καραμπίνης, Ιωάννης Μπαξεβάνης, Βασίλειος Ρεντούμης, Χρήστος Λεβαντής, Αθανάσιος Χατζησταματίου. Από τα μέσα της δεκαετίας του '60 ο Παλληνιακός εντάχθηκε επίσημα στην Ε.Π.Σ. Αθηνών αγωνιζόμενος επίσημα στα πρωταθλήματα της. Το 2000 εντάχθηκε στη νεοσυσταθείσα Ε.Π.Σ. Ανατολικής Αττικής και έκτοτε αγωνίζεται στα πρωταθλήματα της. Το 2018 κατέκτησε το πρωτάθλημα και κέρδισε την ιστορική άνοδο στην Γ' Εθνική κατηγορία, επικρατώντας πανηγυρικά στην φιέστα του Α.Ο. Κορωπίου με 6-0. Αγώνας ντεμπούτο για το σύλλογο στο πρωτάθλημα της Γ' Εθνικής ήταν εκτός έδρας αγώνας στις 17 Οκτωβρίου 2018, με αντίπαλο τον Ιάλυσο Ρόδου όπου ηττήθηκε με 3-2.
Πατινάζ ταχύτητας μικρής πίστας

Το πατινάζ ταχύτητας μικρής πίστας είναι μια μορφή διαγωνισμού πατινάζ ταχύτητας στον πάγο. Σε διοργανώσεις, πολλαπλοί σκιέρ (τυπικά μεταξύ τεσσάρων και έξι) αγωνίζονται σε οβάλ παγοδρόμιο με συνολικό μήκος 111,111 μέτρα (364,54 πόδια). Ο αγωνιστικός χώρος έχει μήκος 60 μέτρα (200 πόδια) και πλάτος 30 μέτρα (98 πόδια), έχοντας το ίδιο μέγεθος με γήπεδο χόκεϊ επί πάγου σε διεθνές επίπεδο. Το πατινάζ ταχύτητας μεγάλης πίστας είναι το αντίστοιχο αγώνισμα μακράς διαδρομής.
Περιστέρι

Ονοματολογία

Το αρσενικό περιστέρι ονομάζεται γούτος, το θηλυκό περιστέρα και τα νεογέννητα όπως αναφέρεται παραπάνω, πιτσούνια.

Κύκλος ζωής

Τα περιστέρια φτιάχνουν φωλιές χρησιμοποιώντας ξερά κλαράκια στην φύση σε βράχους, ενώ σε αστικό περιβάλλον σε εσοχές κτιρίων. Εκεί αποθέτουν τα αυγά τους, τα οποία φροντίζουν και οι δύο γονείς. Όχι μόνον τα επωάζουν εναλλάξ, αλλά και τα δύο φύλα εκκρίνουν από τον οισοφάγο τους ένα ειδικό υγρό ώστε να τα ταΐζουν επίσης εναλλάξ. Συγκεκριμένα, τόσο το αρσενικό όσο και το θηλυκό διαθέτουν οισοφάγο με πολύ ευρύ πρόλοβο, τα τοιχώματα του οποίου διογκώνονται κατά την επώαση, οπότε και αναπτύσσονται οι αδένες της περιοχής. Κατά την επώαση οι αδένες εκκρίνουν ένα γαλακτώδες υγρό που αποτελεί και την πρώτη τροφή των νεοσσών για τις πρώτες ημέρες ενώ μετά την 9-11η ημέρα αντικαθίσταται σταδιακά με σπόρους που εξεμούν και ο νεοσσός τους τρώει απευθείας από το στόμα του γονέα . Ο νεοσσός εγκαταλείπει τη φωλιά τέσσερις έως έξι εβδομάδες μετά τη γέννησή του. Τα περισσότερα είδη μπορούν να ζήσουν από 12 έως 15 χρόνια, τα οποία περνούν κατά κανόνα ζευγαρωμένα με ένα ταίρι. Γεννούν από 5 έως 7 φορές το χρόνο ένα ή δύο αυγά.
Σαν Βισέντε

Γεωγραφία

Το Σαν Βισέντε βρίσκεται κεντρικά του Ελ Σαλβαδόρ. Βρίσκεται νότια της Απαστεπέκε και ανατολικά της Νέας Τεπετιτάν.

Δημογραφία

Το Σαν Βισέντε είχε, σύμφωνα με την απογραφή του 2007, 53.213 κατοίκους. Έχει πυκνότητα 45 κατοίκων ανά km².
Τέθριππο Ηλίου (Βρετανικό Μουσείο, αρ. 2108)

Περιγραφή

Πρόκειται για επάργυρο φάλαρο, το οποίο ίσως να χρησίμευε ως διακοσμητικό στοιχείο του χαλιναριού κάποιου αλόγου. Είναι διακοσμημένο με ανάγλυφη παράσταση του θεού Ήλιου που ακτινοβολεί καθώς ανατέλλει στον ορίζοντα. Διακρίνεται ο θώρακάς του, και ο χιτώνας που φοράει, καθώς και ο στρογγυλός συνδετήρας που συγκρατεί τον χιτώνα. Δεξιά και αριστερά φαίνονται οι κεφαλές δύο αλόγων του άρματός του. Καλπάζουν ξέφρενα με το μπροστινό πόδι σηκωμένο ψηλά. Στο κάτω μέρος του φάλαρου δύο δελφίνια βουτούν στην θάλασσα.
Μανασσής Β΄ του Ρετέλ

Βιογραφία

Ήταν γιος του Μανασσή Α΄ του Ομόν και της Καστρίτσιας. Στις αρχές του 11ου αι. ανακήρυξε τον εαυτό του κόμη του Ρετέλ.
Το 1032 απεβίωσε και τον διαδέχθηκε ο γιος του Μανασσής Γ΄.
Ελληνική αναβίωση (αρχιτεκτονική)

Η ελληνική αναβίωση (αγγλικά: Greek revival) είναι αρχιτεκτονικός ρυθμός που υπήρξε δημοφιλής κατά τον 18ο και 19ο αιώνα στην Μεγάλη Βρετανία και γενικότερα την Ευρώπη, καθώς και στις ΗΠΑ. Χαρακτηριστικό του είναι η μίμηση του αρχιτεκτονικού ρυθμού της ελληνικής κλασικής αρχαιότητας, και συνδυάζει αρχιτεκτονικά στοιχεία του 18ου και 19ου αιώνα.
Οικογένεια Δραγούμη

Η οικογένεια Δραγούμη είναι παλιά μεγαλοαστική οικογένεια πολιτικών και λογίων με καταγωγή από το Βογατσικό της Δυτικής Μακεδονίας. Μεταξύ αυτών σημαντικότερα είναι οι Στέφανος Δραγούμης, πρωθυπουργός, και Ίων Δραγούμης, πολιτικός και λόγιος.

Πληροφορίες

Η οικογένεια έλκει την καταγωγή της από το Βογατσικό της Δυτικής Μακεδονίας, αλλά τα μέλη της έδρασαν κυρίως στην Κωνσταντινούπολη και την Αθήνα. Γενάρχης της οικογένειας του αθηναϊκού κλάδου θεωρείται ο Μάρκος Δραγούμης, Φιλικός και πληρεξούσιος στις εθνοσυνελεύσεις της Τροιζήνας και της Ερμιόνης. Στην Αθήνα η οικογένεια εγκαταστάθηκε λίγο μετά την επανάσταση και σύντομα διακρίθηκε μεταξύ των άλλων οικογενειών, ιδιαίτερα προς τα τέλη του 19ου αιώνα. 
Παιδιά του Μάρκου Δραγούμη ήταν οι Ιωάννης Δραγούμης, σύζυγος της Χαρίκλειας Παπαρρηγοπούλου, και Νικόλαος Δραγούμης, συγγραφέας, λόγιος και πολιτικός. Ο γιος του Ιωάννη, Δημήτριος παντρεύτηκε την Ιουλία Πασπάτη - Σκυλίτση (1858 - 1937), διηγηματογράφο, αποκτώντας τέσσερα παιδιά, τα οποία συγγένεψαν με τις οικογένειες Ράλλη, Ζάννου κ.α. Παιδιά του Νικόλαου Δραγούμη ήταν οι Μάρκος (1840 - 1909), διπλωμάτης και συγγραφέας, και Στέφανος (1842 - 1923), πρωθυπουργός της Ελλάδας. Ο τελευταίος παντρεύτηκε την Ελισάβετ Κοντογιαννάκη, κόρη τραπεζίτη, και μαζί απέκτησαν έντεκα παιδιά: την Ναταλία, σύζυγο Παύλου Μελά (1870 - 1904), αξιωματικού, μακεδονομάχου και γιου του πρώην δημάρχου Αθηναίων Μιχαήλ Μελά, την Μαρία, σύζυγο Μ. Καζούλη, την Έφη, σύζυγο Ι. Καλλέργη, τη Χαρίκλεια, σύζυγο Ι. Κοκκώνη, τη Ζωή, σύζυγο Jolio Palencia, την Αλεξάνδρα, σύζυγο Γ. Ξύδη καθώς και τους Φίλιππο, Αλέξανδρο, αρχιτέκτονα, Ίωνα και Νικόλαο Δραγούμη. Από τους παραπάνω διακρίθηκαν ιδιαιτέρως οι Ίων (1878 - 1920), πολιτικός και αρχηγός της αντιπολίτευσης, Φίλιππος, βουλευτής και διπλωμάτης και Αλέξανδρος, ο οποίος διετέλεσε πρόεδρος του Πανελληνίου Συλλόγου Αρχιτεκτόνων ΣΑΔΑΣ. Ο Παύλος Μελάς απέκτησε με τη Ναταλία έναν γιο, τον Μιχαήλ, κόρη του οποίου είναι η γλύπτρια Ναταλία Μελά, και μια κόρη, τη Ζωή (χημικό), η οποία παντρεύτηκε τον γιατρό - μικροβιολόγο Γεώργιο Ιωαννίδη και κόρη των οποίων είναι η Ναταλία Ιωαννίδη. Ο Αλέξανδρος Δραγούμης, σύζυγος Σόνιας Δουλγκέρωφ, απέκτησε τέσσερα παιδιά, την Λίζα (1916), την Ελένη (1917), τον Στέφανο (1918 - 1992) και τον Ίωνα (1919). Ο Στέφανος Δραγούμης, γιος του Αλέξανδρου, σπούδασε πολιτικός μηχανικός στη Δρέσδη, παντρεύτηκε την Σεμιράμιδα Πυλαρινού, κόρη του Κωνσταντίνου Πυλαρινού, και απέκτησε τρία παιδιά, τον Αλέξανδρο την Ελένη και τη Σοφία. Ο Φίλιππος Δραγούμης, ο οποίος παντρεύτηκε την Ελένη Βαλαωρίτη, κόρη του Ιωάννη, απέκτησε έναν γιο, τον βυζαντινολόγο και μουσικό Μάρκο Δραγούμη, πατέρα της ηθοποιού Ναταλίας Δραγούμη και του Φίλιππου Δραγούμη, εκ των ιδρυτών του Ελληνικού Κέντρου Προστασίας Αγρίων Ζώων στην Αίγινα και μέλος της κεντρικής επιτροπής των Οικολόγων πράσινων. Επίσης ο Φίλιππος είχε μία κόρη, τη Ζωή, σύζυγο Ιωάννου Μαζαράκη -Αινιάνος, στρατιωτικού, νομάρχη Καστοριάς και γενικού Γραμματέα της Ιστορικής και Εθνολογικής Εταιρείας της Ελλάδος. Μαζί απέκτησαν τρία παιδιά, τους Κωνσταντίνο, Αλέξανδρο και Φίλιππο Μαζαράκη - Αινιάνα.
Κλέαρχος ο Λακεδαιμόνιος

Βιογραφία

Γεννήθηκε περί το 450 π.Χ. και ήταν γιος του Ραμφία. Στην ιστορία εμφανίζεται το 413 π.Χ. κατά τον τειχισμό της Δεκέλειας υπό τον βασιλέα Άγιδα Β΄. Το 411 π.Χ. στάλθηκε με 40 πλοία κατά του Βυζαντίου το οποίο όμως μόνο απέκλεισε καθόσον έσπευσε να καταστείλει τη στάση που είχε εκδηλωθεί στην Έφεσο. Συνέπεια αυτού ήταν τελικά να κυριεύσει το Βυζάντιο  το 409 π.Χ. Τον ίδιο όμως χρόνο νικήθηκε στην Κύζικο από τους Αθηναίους Θρασύβουλο και Θηραμένη στους οποίους στη συνέχεια οι δυσαρεστημένοι πολίτες κατά του Κλεάρχου παρέδωσαν την πόλη.
Ο Κλέαρχος επέστρεψε στη Σπάρτη όντας αντίπαλος του Λυσάνδρου αλλά φίλος του Καλλικρατίδα με τον οποίο και φέρεται να πολέμησε στη ναυμαχία των Αργινουσών. Όταν ανακαταλήφθηκε το Βυζάντιο διορίστηκε αρμοστής στην πόλη στους κατοίκους της οποίας συμπεριφέρθηκε σκληρά επειδή είχαν παραδώσει την πόλη στους Αθηναίους. Γενόμενο αυτό γνωστό στη Σπάρτη απεπέμφθη από την πόλη και διορίστηκε αρμοστής στη Σηλυμβρία όπου σε κάποια μάχη εκεί περικυκλώθηκε και κινδύνευσε. Την περίοδο εκείνη ο Κλέαρχος είχε μεγάλες επιτυχίες κατά των θρακικών φυλών γεγονός που τον κατέστησε σπουδαίο στρατηγό στις ελληνικές πόλεις της περιοχής. Επειδή όμως και εκεί συμπεριφέρθηκε δεσποτικά, φθάνοντας στο σημείο να σκοτώσει και κάποιους πολίτες ανακλήθηκε, πλην όμως δεν υπάκουσε στην εντολή των Εφόρων. Τότε οι τελευταίοι έστειλαν εναντίον του στρατό για να τον αναγκάσουν να εγκαταλείψει την πόλη.
 
Στο μεταξύ η φήμη του Κλέαρχου φθάνοντας στην περσική αυλή προκάλεσε τον Κύρο τον νεώτερο να ζητήσει τη βοήθειά του στην εφαρμογή των σχεδίων του. Έτσι στέλνοντας ο τελευταίος πρέσβεις και χρήματα (περίπου 10.000  δαρεικούς) ζήτησε από τον Κλέαρχο να δημιουργήσει μισθοφορικό στρατό και να τον βοηθήσει στη διεκδίκηση του περσικού θρόνου από τον αδελφό του Αρταξέρξη Β΄. Προκειμένου ο Κλέαρχος να αντιμετωπίσει εμφύλια σύγκρουση με το στρατό της Σπάρτης έκανε αμέσως αποδεκτή την πρόταση του Κύρου εγκαταλείποντας τη Σηλυβρία μεταβαίνοντας στην υπηρεσία του Κύρου.
Στην εκστρατεία των Μυρίων, δημιουργός και αρχηγός της οποίας ήταν ο Κλέαρχος με συμμετοχή 13.000 Ελλήνων, αναδείχθηκε ο διαπρεπέστερος στρατηγός στην υπηρεσία του Κύρου. Στη μάχη στα Κούναξα (401 π.Χ.) επέφερε σπουδαία νίκη οδηγώντας το δεξιό κέρας της παράταξης. Μετά το θάνατο του Κύρου ο Κλέαρχος ανέλαβε να οδηγήσει πίσω στην Ελλάδα όλη την εκστρατευτική δύναμη, πλην όμως με δόλο του Τισσαφέρνη φονεύθηκε μαζί με άλλους στρατηγούς.
Κατά τον Ξενοφώντα ο Κλέαρχος χαρακτηρίστηκε ιδιαίτερα φιλοπόλεμος, ριψοκίνδυνος, που νοιαζόταν μόνο για πολεμικές δράσεις. Υπήρξε ιδιαίτερα αυστηρός απαιτώντας πάντα τάξη και ακρίβεια σε στρατιωτικά καθήκοντα γεγονός που έκανε ακόμα και αυτοί που δεν τον συμπαθούσαν να αποβλέπουν σ΄ αυτόν σε περιόδους κινδύνων.
682 Άγαρ

Φυσικά χαρακτηριστικά

Τα φυσικά χαρακτηριστικά της Άγαρ είναι άγνωστα.
Εμβόλιο της γρίπης

Τα εμβόλια της γρίπης, επίσης γνωστά ως αντιγριπικά εμβόλια, είναι εμβόλια που προστατεύουν από τη γρίπη. Δύο φορές τον χρόνο δημιουργείται μια νέα έκδοση του εμβολίου, επειδή ο ιός της γρίπης μεταλλάσσεται πολύ γρήγορα.  Ενώ η αποτελεσματικότητά τους ποικίλλει από έτος σε έτος, τα περισσότερα παρέχουν μέτρια έως υψηλή προστασία κατά της γρίπης. Κατά μέσο όρο μειώνουν τον αριθμό των χαμένων ημερών εργασίας κατά το ήμισυ. Ο εμβολιασμός των παιδιών μπορεί να προστατεύσει τα άτομα που έρχονται σε επαφή με αυτά, όμως η αποτελεσματικότητα του εμβολίου σε άτομα άνω των 65 ετών είναι άγνωστη επειδή υπάρχουν ελάχιστα στοιχεία για την εν λόγω ομάδα.
Τόσο ο Παγκόσμιος Οργανισμός Υγείας (ΠΟΥ), όσο και τα Κέντρα Ελέγχου και Πρόληψης Νοσημάτων (CDC) των ΗΠΑ συνιστούν τον ετήσιο εμβολιασμό σχεδόν όλων των ατόμων άνω των 65 ετών. Αυτό είναι ιδιαίτερα σημαντικό για γυναίκες σε κατάσταση εγκυμοσύνης, παιδιά ηλικίας μεταξύ έξι μηνών και πέντε ετών, παιδιά με διάφορα προβλήματα υγείας, Ιθαγενείς της Αμερικής, και εργαζόμενους στον τομέα της υγείας.
Τα εμβόλια είναι γενικά ασφαλή. Σε παιδιά παρουσιάζεται πυρετός σε ποσοστό 5 με 10%, όπως ενδεχομένως μυϊκοί πόνοι ή αίσθημα κόπωσης. Ορισμένες χρονιές, το εμβόλιο προκαλεί το σύνδρομο Guillain-Barre σε ηλικιωμένους, σε περίπου μία ανά ένα εκατομμύριο δόσεις. Δεν πρέπει να χορηγείται σε άτομα με σοβαρή αλλεργία στο αυγό ή σε προηγούμενες εκδόσεις του εμβολίου. Τα εμβόλια περιέχουν τόσο τον αδρανοποιημένο, όσο και τον εξασθενημένο ιό. Αυτά που περιέχουν τον εξασθενημένο ιό δεν συνιστώνται κατά τη διάρκεια της εγκυμοσύνης. Το εμβόλιο χορηγείται μέσω ενδομυικής ένεσης, με ψεκασμό στη μύτη ή με έγχυση στο μεσαίο στρώμα του δέρματος.
Ο εμβολιασμός κατά της γρίπης ξεκίνησε τη δεκαετία του 1930, ενώ η μεγάλης κλίμακας διαθεσιμότητα στις Ηνωμένες Πολιτείες ξεκίνησε το 1945. Περιλαμβάνεται στον Πρότυπο Κατάλογο Βασικών Φαρμάκων του Παγκόσμιου Οργανισμού Υγείας, έναν κατάλογο με τις πιο σημαντικές φαρμακευτικές ουσίες που είναι απαραίτητες σε ένα σύστημα υγείας. Το 2014 το κόστος χονδρικής ανερχόταν στα 5,25 δολάρια ανά δόση. Στις Ηνωμένες Πολιτείες κοστίζει λιγότερο από 25 δολάρια.
Αντώνιος Γαρουφαλιάς

Βιογραφικά στοιχεία

Ήταν γιος του Πέτρου Γαρουφαλιά. Σπούδασε νομικά στο Πανεπιστήμιο Αθηνών και ιδιώτευσε ως δικηγόρος. Αδερφός του ήταν ο Ευάγγελος Γαρουφαλιάς. Το 1899 εξελέγη δήμαρχος Άρτας. Εξελέγη βουλευτής Άρτας για πρώτη φορά στις εκλογές του εκλογές του 1906 και επανεξελέγη σε αυτές του 1910 (Αυγούστου και Νοεμβρίου), του 1915 και του 1923.
Ήταν παντρεμένος και γιος του ήταν ο Γεώργιος Γαρουφαλιάς, πολιτευτής.
Μεθυλο-1,2-βουταδιένιο

Με απόσπαση αλογόνου

Με απόσπαση δύο (2) ισοδυνάμων αλογόνου (X₂) από 3-μεθυλο-1,2,2,3-τετραλοβουτάνιο παράγεται μεθυλο-1,2-βουταδιένιο:

Οζονόλυση

Με επίδραση όζοντος (O₃, οζονόλυση) σε μεθυλο-1,2-βουταδιένιο, παράγεται ασταθές οζονίδιο που τελικά διασπάται σε μεθανάλη, προπανόνη και διοξείδιο του άνθρακα:

Επίδραση πυκνού υπερμαγγανικού καλίου

Με επίδραση πυκνού διαλύματος υπερμαγγανικού καλίου (KMnO₄) παράγεται τελικά προπανικό οξύ και διοξείδιο του άνθρακα:
Παναθηναϊκός αμφορέας (Εθνικό Αρχαιολογικό Μουσείο αρ. 20048)

Περιγραφή

Η έμπροσθεν όψη είναι διακοσμημένη με την θεά Αθηνά Πρόμαχο. Κρατάει ασπίδα και κραδαίνει δόρυ, ενώ στηρίζεται στο μπροστινό πόδι. Δεξιά και αριστερά υψώνονται οι δύο ακανθωτοί κίονες. Στον αριστερό κίονα μια Νίκη κάνει ένα βήμα εμπρός. Δίπλα στον αριστερό κίονα βρίσκεται η επιγραφή «των Αθένεθεν άθλων», ενώ δίπλα στον δεξιό κίονα, το όνομα του επώνυμου άρχοντα  «Χαρικλείδη» χρονολογεί τον αμφορέα στο έτος 363/62 π.Χ.. 
Στην όπισθεν άποψη μια σύνθετη σκηνή περιγράφει τον αγώνα πάλης. Δύο παλαιστές παλεύουν, ο ένας είναι έτοιμος να νικήσει, ενώ ένας έφεδρος αθλητής περιμένει την έκβαση του αγώνα για να αναμετρηθεί με τον νικητή. Μια Νίκη κρατάει στα χέρια της ταινία και είναι έτοιμη να στέψει με αυτή τον ένδοξο νικητή.
Ελάσσων στρογγύλος μυς

Περιγραφή

Ο ελάσσων στρογγύλος μυς είναι ένας από τους μύες του στροφικού πετάλου, συγκεκριμένα ο μικρότερος. Βρίσκεται κάτω από τον υπερακάνθιο μυ κατά μήκος του μασχαλιαίου χείλους της ωμοπλάτης, φέρεται προς τα έξω και πίσω από τον αρθρικό θύλακο της κατ' ώμον διάρθρωσης. Εκφύεται από φύμα της κεφαλής του βραχιονίου οστού και καταφύεται απο το κάτω εντύπωμα του μείζονος βραχιονίου ογκώματος. Ο μυς νευρώνεται από το μασχαλιαίο νεύρο.

Λειτουργία

Ο ελάσσων στρογγύλος μυς, παρόλο που έχει διαφορετική νεύρωση με τον υπακάνθιο μυ, παρουσιάζει ομοιότητες ως προς τη λειτουργία του υπακάνθιου μυός σχετικά με την σταθεροποιήση της κεφαλής και την έξω στροφή του βραχιονίου.
Αντρέας Όγκρις

Βιογραφικό

Ο Όγκρις γεννήθηκε στην Βιέννη την 7η Οκτωβρίου του 1964. 
Ξεκίνησε την επαγγελματική του καριέρα το 1983 από την Αούστρια Βιέννης ,στην οποία αγωνίστηκε μέχρι το 1997,με μικρά διαλλείματα όταν έπαιξε τη σεζόν 1990/91 στην Εσπανιόλ και στην ΛΑΣΚ Λιντς τον δεύτερο γύρο της σεζόν 1991/92.Το 1997, όταν και αποδεσμεύτηκε από την Αούστρια  αγωνίστηκε για ένα χρόνο στην Αντμίρα όπου και έκλεισε την πολυετή καριέρα του.
Με την Εθνική Αυστρίας  αγωνίστηκε 63 φορές ,απο το 1986 όταν και έκανε το ντεμπούτο του σε αγώνα εναντίον της Αλβανίας, μέχρι και το 1997 , πετυχαίνοντας 11 γκολ.Ήταν επίσης μέλος της Εθνικής Αυστρίας στο Μουντιάλ το 1990.
Επίθεση Smurf

Η επίθεση Smurf είναι ένα είδος επίθεσης άρνησης εξυπηρέτησης (DOS - Denial of Service) και πήρε το όνομά της από το πρώτο πρόγραμμα που την υλοποίησε (Smurf στα Αγγλικά σημαίνει στρουμφάκι). Σε μία τέτοια επίθεση, ο επιτιθέμενος χρησιμοποιεί την διεύθυνση IP broadcast διαφόρων δικτύων για να πλημμυρίσει το θύμα με πακέτα ping ICMP Echo Reply.

Τεχνικές λεπτομέρειες

Κατά την έναρξη μίας επίθεσης Smurf, ο επιτιθέμενος στέλνει μία πληθώρα πακέτων ping ICMP Echo Request σε διευθύνσεις IP broadcast διαφόρων δικτύων. Τα πακέτα αυτά έχουν τροποποιηθεί κατάλληλα ούτως ώστε στο πεδίο source της κεφαλίδας IP να αναγράφεται η διεύθυνση IP του θύματος και όχι του επιτιθέμενου. Επίσης, δεδομένου ότι στάλθηκαν στην διεύθυνση IP Broadcast των διαφόρων δικτύων, τα λαμβάνουν όλοι οι υπολογιστές που ανήκουν σε αυτά. Αυτό έχει ως συνέπεια όλοι οι υπολογιστές να απαντούν στο ping με πακέτα ICMP Echo Reply, τα οποία έχουν ως διεύθυνση προορισμού την διεύθυνση IP του θύματος. Άρα λοιπόν το θύμα πλημμυρίζει με πακέτα ping και οδηγείται σε κατάρρευση.
Η επίθεση Smurf ουσιαστικά επιτρέπει στον επιτιθέμενο να εκμεταλλευτεί άλλα δίκτυα υπολογιστών και με την αποστολή σχετικά λίγων πακέτων ping να πετύχει τον στόχο του. Τα δίκτυα υπολογιστών χρησιμεύουν ουσιαστικά στον πολλαπλασιασμό των πακέτων του επιτιθέμενου και την αποστολή αυτών στο θύμα. Τα δίκτυα τα οποία χρησιμοποιούνται κατ' αυτόν τον τρόπο ονομάζονται Ενισχυτές Smurf (Smurf Amplifiers), διότι ενισχύουν την επίθεση.

Ευάλωτα συστήματα

Πριν από αρκετά χρόνια τα περισσότερα δίκτυα υπολογιστών ήταν ευπαθή σε τέτοιου είδους επιθέσεις. Σήμερα όμως έχουν αναπτυχθεί οι κατάλληλες τεχνολογίες ούτως ώστε οι επιθέσεις Smurf να μην αποδίδουν. Για παράδειγμα στους δρομολογητές Cisco, η προστασία ενάντια σε επιθέσεις Smurf μπορεί να επιτευχθεί με μονάχα μία εντολή:
no ip directed-broadcast
Η παραπάνω εντολή ουσιαστικά αποτρέπει ένα δίκτυο υπολογιστών από το να γίνει συνεργός σε μία επίθεση Smurf. Δεν προστατεύει όμως αυτό το δίκτυο από το να γίνει θύμα της επίθεσης. Το θύμα μπορεί να προστατευθεί και να μετριάσει τις απώλειες από μία τέτοια επίθεση χρησιμοποιώντας ένα Firewall.
Βασίλης Λάκης

Νάουσα

Ξεκίνησε το ποδόσφαιρο από τον τοπικό Μακεδονικό και το 1992 πήγε στη Νάουσα, όπου ο προπονητής της ομάδας Αλέκος Παπαδόπουλος του έδωσε ευκαιρίες παρά το ότι ήταν μόλις στα 16 του. Είχε συμμετοχή σε 9 αγώνες της περιόδου 1992-93, όπου η ομάδα κέρδισε την άνοδο της στην Α' Εθνική. Παρά το γεγονός ότι τα δεδομένα στη μεγάλη κατηγορία ήταν πιο δύσκολα, στα 17 του έγινε βασικό στέλεχος της Νάουσας στην Α’ Εθνική.

Πανηλειακός

Δύο χρόνια αργότερα και ενώ ο Βασίλης Λάκης ήταν ήδη μέλος των μικρών εθνικών ομάδων, ο Πανηλειακός χτύπησε την πόρτα της Νάουσας. Ο τότε πρόεδρος της ομάδας, Σάκης Σταυρόπουλος, προσπάθησε το καλοκαίρι του 1995 να κάνει την υπέρβαση φέρνοντας στον Πύργο τον Μαρίνο Ουζουνίδη, τον Τάκη Γκώνια και άλλους αναγνωρισμένους παίκτες. Ο Βασίλης Λάκης συμμετείχε στην απόπειρα αυτή, που όμως δεν έφερε σημαντικά αποτελέσματα.

ΑΕΚ (1998-2004)

Τρία χρόνια αργότερα ήρθε η πρόταση από την ΑΕΚ, με τη μεταγραφή του να γίνεται "σίριαλ" που κράτησε και μετά το τέλος της, καθώς οι «κιτρινόμαυροι» δεν εξόφλησαν ποτέ το χρέος τους για αυτήν τη μετακίνηση.

Κρίσταλ Πάλας

Έπειτα από έξι χρόνια παρουσίας στην ΑΕΚ (κι ενώ το καλοκαίρι του 2004 αναδείχθηκε πρωταθλητής Ευρώπης με την εθνική Ελλάδας στα γήπεδα της Πορτογαλίας), πήρε μεταγραφή στην Κρίσταλ Πάλας που εκείνη τη χρονιά είχε ανέβει στην Πρέμιερ Λιγκ. Δεν πήρε αρκετό χρόνο συμμετοχής εκεί και αποχώρησε από την Αγγλία.

ΑΕΚ (2005-2007)

Το επόμενο καλοκαίρι επέστρεψε στην ΑΕΚ, όμως ένας τραυματισμός στην αρχή της περιόδου τον κράτησε εκτός για δυόμισι μήνες, επέστρεψε ωστόσο δυναμικά με αρκετά τέρματα και καλές εμφανίσεις.

ΠΑΟΚ

Το καλοκαίρι του 2007 συνέχισε την καριέρα του στον ΠΑΟΚ, όπου παρέμεινε ως το καλοκαίρι του 2009.

Καβάλα

Μεταγράφηκε στην επανεμφανιζόμενη στη Σούπερ Λίγκα ομάδα της Καβάλας, με τη φανέλα της οποίας τερμάτισε την ποδοσφαιρική του καριέρα το 2010.

Διεθνής καριέρα

Με την Ελλάδα αγωνίστηκε συνολικά 35 φορές και πέτυχε 3 τέρματα, το διάστημα μεταξύ 1999-2005. Είχε ενεργή συμμετοχή στην προσπάθεια της ελληνικής ομάδας στο Euro 2004, συμμετέχοντας σε δύο αγώνες.
Υπήρξε μέλος της εθνικής Ελπίδων που έλαβε μέρος στον τελικό του ευρωπαϊκού πρωταθλήματος Ελπίδων (Κ-21) το 1998, εναντίον της Ισπανίας.
Ατμοσφαιρική αστάθεια

Δείκτες μέτρησης της αστάθειας και επιπτώσεις σταθερής/ασταθούς ατμόσφαιρας

Στη μετεωρολογία, η αστάθεια μπορεί να περιγραφεί με  διάφορους δείκτες, όπως o αριθμός Richardson, o Lifted Index , ο K-index, o CAPE και ο Showalter index. Οι δείκτες αυτοί, καθώς και η ατμοσφαιρική αστάθεια η ίδια, συνεπάγονται μεταβολές της θερμοκρασίας μέσα στην τροπόσφαιρα σύμφωνα με το ύψος. Οι επιπτώσεις της ατμοσφαιρικής αστάθειας σε υγρές ατμόσφαιρες περιλαμβάνουν την ανάπτυξη Καταιγίδας, η οποία πάνω από θερμούς ωκεανούς μπορεί να οδηγήσει σε τροπική κυκλογένεση, και  ταραχή. Σε ξηρές ατμόσφαιρες, μπορεί να οδηγήσει σε κατώτερoυς αντικατοπτρισμούς, διαβόλους της σκόνης, διαβόλους ατμού, και στροβίλους φωτιάς. Σταθερές ατμόσφαιρες μπορεί να συνδέονται με ψιλόβροχο, ομίχλη, αυξημένη ατμοσφαιρική ρύπανση και έλλειψη αναταραχής.
Διοίκηση Ιταλίας Αννοναρίας

Η Διοίκηση της Ιταλίας Αννοναρίας ήταν διοικητική διαίρεση της Ρωμαϊκής Αυτοκρατορίας όπου συνέχισε να υπάρχει και στην πρώιμη Βυζαντινή Αυτοκρατορία.
Δημιουργήθηκε αρχικά από τον αυτοκράτορα Διοκλητιανό (284-305), με πρωτεύουσα το Μεδιολάνο και διοικούνταν από έναν βικάριο.